Dôvodová správa

Návrh na uzavretie Zmluvy medzi Slovenskou republikou a Českou republikou o železničnej privilegovanej peážnej doprave v mimoriadnych situáciách sa predkladá ako iniciatívny materiál.

Jednou z foriem blízkej spolupráce v oblasti železničnej dopravy v mimoriadnych situáciách je aj umožnenie prechodu privilegovaných vlakov vnútroštátnej prepravy po železničných tratiach susedného štátu. Medzi Českou republikou a Slovenskou republikou došlo k takejto situácii v čase rozvodnenia moravských riek, kedy bola vnútroštátna preprava Českých dráh presmerovaná na trate ŽSR. Takéto a podobné situácie si vyžadujú rýchle operatívne zásahy v súlade s právnymi normami oboch štátov. Z tohto dôvodu pristúpili experti k vytvoreniu právneho rámca formou uzavretia medzištátnej zmluvy.

Návrh zmluvy určuje privilegované trate na územiach zmluvných štátov, po ktorých je možné vykonávať prepravu v mimoriadnych situáciách, stanovuje podmienky, za akých je možné túto prepravu vykonávať. Súčasne sú upravené ustanovenia o zodpovednosti za škody vzniknuté v súvislosti s touto prepravou.

Návrh zmluvy, ktorý vypracovali experti oboch štátov v roku 1999, bol posúdený zainteresovanými orgánmi oboch štátov. Zásadné rozpory sa nevyskytli, väčšina pripomienok bola vzájomne akceptovaná a zapracovaná do návrhu zmluvy. Článok 2 bol doplnený o povinnosť vyhlásenia mimoriadnej situácie, článok 5 bol upravený v zmysle požiadavky hraničných orgánov slovenskej strany, články 6 a 11 boli vypustené ako nadbytočné a súčasne bola upravená terminológia zmluvy. Rozdielne stanoviská zmluvných strán boli k článku 5 ohľadne vykonávania hraničného vybavovania pri vykonávaní privilegovanej peážnej prepravy, na ktorom trvala slovenská strana a česká strana to zamietla z dôvodu, nakoľko by to popieralo základný zmysel zmluvy. Tento rozpor sa podarilo odstrániť na záverečnom expertnom rokovaní, kde bolo prijaté konečné kompromisné znenie s tým, že vlaky budú len sprevádzané príslušnými orgánmi zmluvných strán s právom na vykonávanie kontroly dodržiavania právnych predpisov.

Uzavretie zmluvy nemá priamy dopad na štátny rozpočet. Zmluva má charakter prezidentského zmluvného dokumentu a zakladá práva a povinnosti štátov. Ide o medzinárodnú zmluvu podľa článku 7 ods. 5 Ústavy SR a na jej vykonávanie nie je potrebný zákon. V zmysle článku 86 písm. d) Ústavy Slovenskej republiky vyžaduje po podpise súhlas Národnej rady SR.